Ondeurdagte politieke uitsprake vererger plaasaanvalle, sê VF PlusArgieffoto: Johni Edwards Die VF Plus het Vrydag gesê dit wil voorkom of plaasaanvalle in aanloop tot asook na afloop van vanjaar se verkiesing toegeneem het. Jan van Niekerk, leier van die VF Plus in die Vrystaat, het in ŉ verklaring uitsprake wat deur die ANC asook ander partye gemaak is oor grond en onteiening as roekeloos en uiters onverantwoordelik bestempel. “Daar is geen politieke wil om boere en hul werkers te beskerm en by te staan nie. Goedkoop verkiesingsretoriek het die probleem vererger,” lui die verklaring. Volgens Van Niekerk sal die VF Plus dus daarmee volhou om druk op die regerende party te plaas om plaasaanvalle tot prioriteitsmisdaad te verklaar, “aangesien dit die verskillende instellings verantwoordelik vir die veiligheid van ons landbougemeenskap sal dwing om spesifieke hulpbronne en aksiestappe daarvoor toe te wys”. Van Niekerk het in die verklaring ook die inhegtenisneming van vyf mans wat glo vandeesweek ŉ plaasaanval naby Fouriesburg in die Vrystaat beplan het, verwelkom. “Deeglike intelligensie en vinnige optrede deur lede van die polisie se openbare orde- en honde-eenheid op Bethlehem in die Vrystaat om ŉ moontlike plaasaanval naby Fouriesburg te fnuik, moet geprys word.” Maroela Media het vroeër berig die polisie het inligting oor die verdagtes ontvang waarna ŉ verdagte voertuig Donderdag voorgekeer is. Die vyf insittendes van die voertuig is in hegtenis geneem nadat ŉ R1-aanvalsgeweer, 15 koeëls en ŉ Norinco-pistool met nege koeëls in die voertuig gevind is. “Dit is egter kommerwekkend dat twee van die aanvallers glo voormalige polisielede is en dat al meer aanvalsvuurwapens, soos R1-gewere, in sulke aanvalle gebruik word,” het Van Niekerk gesê.